รัฐบาลไทย-ข่าวทำเนียบรัฐบาล-จังหวัดสกลนครจับมือกรมการปกครอง ออกหน่วยบริการจัดทำบัตรประจำตัวประชาชนเคลื่อนที่ให้กับกลุ่มเปราะบาง (Mobile Unit) วาระ 130 ปีกระทรวงมหาดไทย
วันพุธที่ 12 ตุลาคม 2565
จังหวัดสกลนครจับมือกรมการปกครอง ออกหน่วยบริการจัดทําบัตรประจําตัวประชาชนเคลื่อนที่ให้กับกลุ่มเปราะบาง (Mobile Unit) วาระ 130 ปีกระทรวงมหาดไทย
จังหวัดสกลนครจับมือกรมการปกครอง ออกหน่วยบริการจัดทําบัตรประจําตัวประชาชนเคลื่อนที่ให้กับกลุ่มเปราะบาง (Mobile Unit) วาระ 130 ปีกระทรวงมหาดไทย
เมื่อวันที่ 11 ต.ค. 65 นางจุรีรัตน์ เทพอาสน์ ผู้ว่าราชการจังหวัดสกลนคร เปิดเผยว่า จังหวัดสกลนครให้ความสําคัญในการขับเคลื่อนการให้บริการและอํานวยความสะดวกให้กับพี่น้องประชาชนในด้านต่าง ๆ มาอย่างต่อเนื่อง โดยเฉพาะอย่างยิ่งการให้บริการด้านงานทะเบียนของสํานักทะเบียนอําเภอ และการกํากับดูแลสํานักทะเบียนท้องถิ่นในการให้บริการพี่น้องประชาชนด้วยจิตบริการและความมุ่งมั่นตั้งใจในการช่วยเหลือให้คําแนะนําในด้านที่เกี่ยวข้อง เพื่อให้พี่น้องประชาชนผู้รับบริการได้มีรอยยิ้มและความสุขจากการรับบริการ
นางจุรีรัตน์ เทพอาสน์ กล่าวว่า เนื่องในวาระครบ 130 ปีกระทรวงมหาดไทย ในปี 2565 นี้ นับเป็นโอกาสที่สําคัญที่จังหวัดสกลนครได้มีส่วนร่วมในการเฉลิมฉลองวาระดังกล่าว ซึ่งเป็นที่น่ายินดีว่า เนื่องในวาระอันพิเศษนี้ กระทรวงมหาดไทย โดยกรมการปกครอง ได้กําหนดจัดกิจกรรมการออกหน่วยบริการจัดทําบัตรประจําตัวประชาชนเคลื่อนที่ให้กับกลุ่มเปราะบาง (Mobile Unit) มีกลุ่มเป้าหมาย ได้แก่ ผู้ป่วยติดเตียง คนชรา และผู้พิการที่ไม่สามารถเคลื่อนย้ายตนเองได้ ซึ่งหน่วยบริการฯ นี้ จะให้บริการในสถานที่ต่าง ๆ ที่ผู้ขอมีบัตรพักอาศัยอยู่ในปัจจุบัน เช่น บ้าน โรงพยาบาล หรือสถานที่อื่น ๆ ตามที่ญาติได้แจ้งความจํานง ซึ่งสอดคล้องกับนโยบายของจังหวัดสกลนคร ที่ได้ดําเนินการในเรื่องการอํานวยความสะดวกในการบริการด้านงานทะเบียนมาอย่างต่อเนื่อง
"ในวันนี้ จังหวัดสกลนครได้มอบหมายให้ จ่าสิบเอก คํานึง พรหมพิมพ์ นายอําเภอเมืองสกลนคร ร่วมกับนายพิสิษฐ์พงศ์ หล่อยดา หัวหน้าศูนย์บริหารการทะเบียนภาค 4 สํานักบริหารการทะเบียน กรมการปกครอง นําทีมปลัดอําเภอ เจ้าหน้าที่ปกครอง ออกหน่วยบริการจัดทําบัตรประชาชนเคลื่อนที่ (Mobile Unit) กรณีป่วยติดเตียง คนชรา และผู้พิการที่ไม่สามารถเคลื่อนย้ายตนเองได้ ในโครงการ “130 ปี กระทรวงมหาดไทย อยู่ที่ไหนเราใส่ใจดูแล” เนื่องในโอกาสการสถาปนากระทรวงมหาดไทยครบ 130 ปี ในเขตพื้นที่ตําบลงิ้วด่อน ตําบลห้วยยาง และตําบลพังขว้าง ซึ่งมีญาติของกลุ่มเป้าหมายผู้ป่วยติดเตียง และผู้พิการ แจ้งความจํานงขอรับบริการ จํานวน 5 ราย ได้แก่ 1) นางขันนาค ขัมพันธุ์ ชาวบ้านบ้านนาคํา ต.ห้วยยาง อ.เมือง จ.สกลนคร 2) นายสมหมาย ขัมพันธุ์ ชาวบ้านบ้านนาคํา ต.ห้วยยาง อ.เมือง จ.สกลนคร 3) นางบุญล้อม ถาระสา ชาวบ้านบ้านม่วง ต.ห้วยยาง อ.เมือง จ.สกลนคร 4) นายสราวุธ ชํานาญรบ ชาวบ้านบ้านทับสอ ต.งิ้วด่อน อ.เมือง จ.สกลนคร และ 5) นายอนัน อนันติ ชาวบ้านบ้านโนนสูง ต.พังขว้าง อ.เมือง จ.สกลนคร ซึ่งจังหวัดได้รับการสนับสนุนอย่างดียิ่งจากสํานักบริหารการทะเบียน กรมการปกครอง รวมถึงกํานัน ผู้ใหญ่บ้าน และ อสม. ในพื้นที่ ทําให้การบริการพี่น้องประชาชนกลุ่มเป้าหมายประสบความสําเร็จ สร้างความประทับใจ และรอยยิ้มให้กับผู้รับบริการ และญาติ ที่ต่างช่วยกันกับเจ้าหน้าที่ เพื่อให้การทําบัตรประชาชนให้กับกลุ่มเป้าหมายเป็นไปอย่างดีที่สุด" ผวจ.สกลนคร กล่าวเน้นย้ํา
นางจุรีรัตน์ เทพอาสน์ ผู้ว่าราชการจังหวัดสกลนคร กล่าวเพิ่มเติมว่า การจัดกิจกรรมการออกหน่วยบริการจัดทําบัตรประจําตัวประชาชนเคลื่อนที่ให้กับกลุ่มเปราะบาง (Mobile Unit) เนื่องในวาระครบรอบ 130 ปี การสถาปนากระทรวงมหาดไทย ยังคงดําเนินไปอย่างต่อเนื่องตลอดปี 2565 นี้ ซึ่งพี่น้องประชาชนสามารถติดต่อขอรับบริการโดยแจ้งความจํานงได้ ณ ที่ว่าการอําเภอทั้ง 18 อําเภอ รวมถึงสํานักทะเบียนอําเภอทุกแห่งทั่วประเทศ หรือโทรสายด่วนทะเบียนและบัตร โทร. 1548 ในวันและเวลาราชการ